Document ID: 32011R1011

ΚΑΝΟΝΙΣΜΌΣ (ΕΕ) αριθ. 1011/2011 ΤΟΥ ΣΥΜΒΟΥΛΊΟΥ
της 13ης Οκτωβρίου 2011
για την τροποποίηση του κανονισμού (EE) αριθ. 442/2011 σχετικά με περιοριστικά μέτρα λόγω της κατάστασης στη Συρία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
Έχοντας υπόψη την απόφαση 2011/273/ΚΕΠΠΑ του Συμβουλίου σχετικά με περιοριστικά μέτρα κατά της Συρίας (1),
Έχοντας υπόψη την κοινή πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
Εκτιμώντας τα ακόλουθα:
(1)
Στις 9 Μαΐου 2011, το Συμβούλιο εξέδωσε τον κανονισμό (ΕΕ) αριθ. 442/2011 (2) σχετικά με περιοριστικά μέτρα λόγω της κατάστασης στη Συρία.
(2)
Στις 2 Σεπτεμβρίου 2011 (3), το Συμβούλιο τροποποίησε τον κανονισμό (ΕΕ) αριθ. 442/2011 με σκοπό την επέκταση των μέτρων κατά της Συρίας, συμπεριλαμβανομένης της επέκτασης των κριτηρίων εγγραφής στον κατάλογο, και της απαγόρευσης της αγοράς, εισαγωγής ή μεταφοράς αργού πετρελαίου από τη Συρία. Στις 23 Σεπτεμβρίου 2011 (4), το Συμβούλιο τροποποίησε εκ νέου τον κανονισμό (ΕΕ) αριθ. 442/2011 για την περαιτέρω επέκταση των μέτρων κατά της Συρίας, ιδίως με τη συμπερίληψη απαγόρευσης των επενδύσεων στον τομέα του αργού πετρελαίου, την προσθήκη νέων εγγραφών στον κατάλογο και την απαγόρευση της παράδοσης συριακών τραπεζογραμματίων και κερμάτων στην Κεντρική Τράπεζα της Συρίας.
(3)
Η απόφαση 2011/684/ΚΕΠΠΑ του Συμβουλίου (5) για την τροποποίηση της απόφασης 2011/273/ΚΕΠΠΑ, προβλέπει ένα πρόσθετο μέτρο, και συγκεκριμένα την εγγραφή στον κατάλογο πρόσθετης οντότητας, καθώς και παρέκκλιση που επιτρέπει να χρησιμοποιούνται, για περιορισμένο χρονικό διάστημα, τα εκ των υστέρων λαμβανόμενα από την εν λόγω οντότητα δεσμευμένα κεφάλαια με σκοπό τη χρηματοδότηση εμπορικών συναλλαγών με μη κατονομαζόμενα πρόσωπα και οντότητες.
(4)
Το μέτρο αυτό εμπίπτει στο πεδίο εφαρμογής της συνθήκης για τη λειτουργία της Ευρωπαϊκής Ένωσης και, επομένως, για να διασφαλισθεί ιδίως η ομοιόμορφη εφαρμογή του από τους οικονομικούς φορείς σε όλα τα κράτη μέλη, απαιτείται κανονιστική δράση στο επίπεδο της Ένωσης για την εκτέλεσή του.
(5)
Ο παρών κανονισμός πρέπει να τεθεί σε ισχύ αμέσως μόλις δημοσιευθεί, ώστε να διασφαλισθεί η αποτελεσματικότητα του μέτρου που προβλέπεται σε αυτόν,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 442/2011 τροποποιείται ως εξής:
1)
Στο άρθρο 4 παράγραφοι 1 και 2, στο άρθρο 5 παράγραφοι 2 και 3 και στο άρθρο 6 στοιχείο α), οι λέξεις «Παράρτημα II» αντικαθίστανται από τις λέξεις «παραρτήματα II και ΙΙα».
2)
Στο άρθρο 7 στοιχεία α) και γ), στο άρθρο 9 και στο άρθρο 14 παράγραφος 1, οι λέξεις «Παράρτημα II» αντικαθίστανται από τις λέξεις «παράρτημα II ή ΙΙα».
3)
Στο άρθρο 5, η παράγραφος 1 αντικαθίσταται από το ακόλουθο κείμενο:
«1. Τα παραρτήματα II και ΙΙα περιλαμβάνουν τα εξής:
α)
Το παράρτημα II περιλαμβάνει κατάλογο των φυσικών ή νομικών προσώπων, οντοτήτων και οργανισμών που, σύμφωνα με το άρθρο 4 παράγραφος 1 της απόφασης 2011/273/ΚΕΠΠΑ, έχουν αναγνωρισθεί από το Συμβούλιο ως πρόσωπα ή οντότητες που ευθύνονται για τη βίαιη καταστολή του άμαχου πληθυσμού της Συρίας, πρόσωπα και οντότητες που επωφελούνται από το καθεστώς ή το υποστηρίζουν, καθώς και φυσικά ή νομικά πρόσωπα και οντότητες που συνδέονται με αυτά, και στα οποία δεν εφαρμόζεται το άρθρο 9α.
β)
Το παράρτημα ΙΙα περιλαμβάνει κατάλογο των οντοτήτων που, σύμφωνα με το άρθρο 4 παράγραφος 1 της απόφασης 2011/273/ΚΕΠΠΑ, έχουν αναγνωρισθεί από το Συμβούλιο ως οντότητες που συνδέονται με τα πρόσωπα ή τις οντότητες που ευθύνονται για τη βίαιη καταστολή του άμαχου πληθυσμού της Συρίας, με πρόσωπα και οντότητες που επωφελούνται από το καθεστώς ή το υποστηρίζουν, και στα οποία εφαρμόζεται το άρθρο 9α.».
4)
Στο άρθρο 14, η παράγραφος 4 αντικαθίσταται από το ακόλουθο κείμενο:
«4. Οι κατάλογοι των παραρτημάτων ΙΙ και ΙΙα επανεξετάζονται σε τακτά χρονικά διαστήματα, και τουλάχιστον ανά δωδεκάμηνο.».
5)
Παρεμβάλλεται το ακόλουθο άρθρο:
«Άρθρο 9α
Κατά παρέκκλιση του άρθρου 4 παράγραφος 1, οντότητα που απαριθμείται στο παράρτημα ΙΙα δύναται, εντός δύο μηνών από την ημερομηνία που κατονομάζεται, να πραγματοποιήσει πληρωμή από τα δεσμευμένα κεφάλαια ή τους δεσμευμένους οικονομικούς πόρους που έλαβε η οντότητα αυτή μετά την ημερομηνία που κατονομάσθηκε, εφόσον:
α)
η πληρωμή αυτή οφείλεται δυνάμει εμπορικής συμφωνίας, και
β)
η αρμόδια αρχή του ενδιαφερόμενου κράτους μέλους έχει βεβαιώσει ότι η πληρωμή δεν θα εισπραχθεί, άμεσα ή έμμεσα, από πρόσωπο ή οντότητα που απαριθμείται στον κατάλογο του παραρτήματος II ή του παραρτήματος ΙΙα.».
Άρθρο 2
Το παράρτημα II του κανονισμού (ΕΕ) αριθ. 442/2011 τροποποιείται όπως εκτίθεται στο παράρτημα II του παρόντος κανονισμού.
Άρθρο 3
Το κείμενο του παραρτήματος I του παρόντος κανονισμού παρεμβάλλεται ως παράρτημα ΙΙα του κανονισμού (ΕΕ) αριθ. 442/2011.
Άρθρο 4
Το κείμενο του παραρτήματος IV του κανονισμού (ΕΕ) αριθ. 442/2011 αντικαθίσταται από το παράρτημα III του παρόντος κανονισμού.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Οκτωβρίου 2011.

Labels: 18
3
14
5